આ સાંભળી કાર્તિકેય તો ઊપડ્યા ચારધામની યાત્રાએ, જ્યારે ગણપતિએ તો જ્યાં માતા-પિતા બેઠાં હતાં તેમની ચાર વાર પ્રદક્ષિણા કરીને તેમને પ્રણામ કર્યા ત્યારે શંકર-પાર્વતીએ કહ્યું તું જ અમારો સૌથી પ્રિય પુત્ર. આમ માતા-પિતા એ જ સાચું સુખ છે, બરાબરને! ત્રાજવે તોલે તોલાય નહિ ને ચાકડે ઘાટ ઘડાય નહિ, આખા બ્રહ્માંડમાં મૂલવાય બધું, પણ મા-બાપના હૈયાને મૂલવાય નહિ. જાણીતા ચિંતક પદ્મશ્રી ગુણવંત શાહ સાચું જ કહે છે કે, મા-બાપનો શબ્દાર્થ શબ્દકોશમાં મળશે, પરંતુ ભાવાર્થ સમજવા હૃદયકોશ જ જોવો પડે. સંસારમાં કોઈ માતા-પિતા પોતાના માટે જીવતાં નથી, પણ એ જીવે છે માત્ર પોતાનાં સંતાનો માટે, આમ માતા-પિતાનું હૃદય તો સંતાનોની પાઠશાળા છે. વાત કરવા જેવું કશું જ ન હોય અને છતાં વાત કરવાનું મન થાય, જેમના સાંનિધ્યમાં સારું લાગે, અજંપો આપમેળે ઓસરી જાય, સમગ્ર આનંદનું એક વિશ્વ રચાતું થાય, સમય ક્યાં પસાર થઈ જાય છે એની સહેજ પણ સમજ ન પડે એ છે માતા-પિતાના પ્રેમનો પ્રતાપ, સંતાનના સુખે સુખી અને દુઃખે દુઃખી થાય એનું નામ મા-બાપ, દુનિયા આખી ભલે નફરત કરે, તોય મા-બાપ તો સંતાનોને ગળે જ વળગાડે ને! છોરુ કછોરુ થાય, માવતર કમાવતર કદી ન થાય, ખરું ને! કાનની બુટ્ટીની જોડ મળે, હાથનાં કંકણની જોડ મળે, પગના બૂટની જોડ મળે, પણ મા-બાપની જોડ મળવી અતિ દુર્લભ છે એ જ સંતાનોના જીવનમાં મા-બાપની અગત્ય ને! માતા-પિતાનાં દર્શનથી જ ઇચ્છિત ફળની પ્રાપ્તિ થાય છે. તેથી જ કહેવાય છે નેઃ